
ΔΕΛΤΙΟ ΤΥΠΟΥ

9 Φεβρουαρίου 2014

Παρουσίαση του παραμυθιού «Η μοναξιά του χαρταετού»

Οι εκδόσεις ΤΟ ΔΟΝΤΙ και η Εταιρεία Κοινωνικής Δράσης και Πολιτισμού ΚΟΙΝΟ_ΤΟΠΙΑ διοργανώνουν παρουσίαση του παραμυθιού του Κωνσταντίνου Κυριακόπουλου «Η μοναξιά του χαρταετού» τη Δευτέρα 17 Φεβρουαρίου 2014 στις 8 το βράδυ στην αίθουσα εκδηλώσεων του Ωδείου Πατρών - Φιλαρμονική Εταιρεία (Ρ. Φεραίου 7, Πάτρα).

Θα μιλήσουν οι: Κατερίνα Γαλανοπούλου, νηπιαγωγός, και Νεκτάριος Στελλάκης, επ. Καθηγητής ΤΕΕΑΠΗ Παν/μίου Πατρών. Αποσπάσματα του βιβλίου θα αφηγηθεί η Μαίρη Σιδηρά. Την εκδήλωση θα συνοδεύσουν μουσικά ο Γιώργος Δίπλας (πιάνο) και ο Χρήστος Κωνσταντόπουλος (τραγούδι). Θα συντονίσει ο δημοσιογράφος Τάκης Μαρτάτος.

Λίγα λόγια για το βιβλίο…

Μια φορά το χρόνο πολύχρωμες φιγούρες χαρταετών στολίζουν τον ουρανό. Μόνο για μια μέρα... Έχετε αναρωτηθεί όμως ποτέ, τι κάνουν οι χαρταετοί όλο τον υπόλοιπο χρόνο; Αν δώσετε προσοχή μπορεί να αντιληφθείτε τα δράματα και τα θαύματα που συμβαίνουν μέσα σε σκοτεινά υπόγεια και σοφίτες. Γιατί μπορεί οι χαρταετοί να μην έχουν φωνή, αλλά έχουν ψυχή, νιώθουν, χαίρονται, λυπούνται, αγωνιούν, αγαπούν...

Αυτή είναι η ιστορία του χαρταετού που πρωταγωνιστεί στο παραμύθι του Κ. Κυριακόπουλου. Το βιβλίο συνοδεύεται από ζωγραφικά σχόλια του Παναγιώτη Καρώνη. Θα διατίθεται από τα κεντρικά βιβλιοπωλεία και από την ΚΟΙΝΟ_ΤΟΠΙΑ (www.koinotopia.gr).

Βιογραφικό συγγραφέα

Ο Κωνσταντίνος Κυριακόπουλος γεννήθηκε στην Πάτρα όπου ζει με τη σύζυγό του και τους δύο γιους του.

Το βιβλίο «Η μοναξιά του χαρταετού» είναι το τρίτο έργο του. Το 2011 κυκλοφόρησαν απ’ τις εκδόσεις ΤΟ ΔΟΝΤΙ τα παραμύθια με τίτλο «Το μικρό καΐκι που ονειρευόταν να γίνει πλοίο» και «Τη νύχτα που έλαμψε το Άστρο...».

